section_heading: Prvi svjetski rat
paragraph_text: Na početku Prvog svjetskog rata Francoisov I. korpus se nalazio u sastavu 8. armije pod zapovjedništvom Maximiliana von Prittwitza koja se nalazila na Istočnom bojištu. Prema Schlieffenovom planu njemačka 8. armija nije trebala djelovati ofenzivno, već je trebala štititi Istočnu Prusku i Königsberg sve dok se ne postigne odlučujuća pobjeda na Zapadu.